google/wiki40b huggingface dataset:
לורטה סוויט

ביוגרפיה

סוויט נולדה בעיר פסאסאיק שבניו ג'רזי להורים ממוצא פולני, לסטר ונילי סזוויד.
למדה משחק במנהטן תחת השחקן ג'ין פרנקל, בנוסף למשחק גילתה סוויט גם כישרון שירה אותו פיתחה באקדמיה האמריקאית לאמנויות הדרמה. את דרכה כשחקנית החלה בתיאטרון בסוף שנות ה-60.

קריירת משחק

בראשית שנות ה-70 השתתפה כשחקנית אורחת בסדרות הטלוויזיה הפופולריות "הוואי חמש-אפס" ו"משימה בלתי אפשרית".
בשנת 1972 התקבלה סוויט לסדרת הצבא הקומית "מ.א.ש" שהתבססה על סרטו של רוברט אלטמן "מ.א.ש". בסדרה הופיעה סוויט בתפקיד מייג'ור מרגרט "שפתיים חמות" הוליהאן האחות הראשית במחנה הצבאי. סוויפט זכתה על הופעותייה במהלך 11 העונות בשני פרסי אמי והייתה מועמדת ארבע פעמים לפרס גלובוס הזהב לשחקנית המשנה ולשחקנית הראשית הטובה ביותר בסדרה קומית.
בהוליווד הופיעה סוויפט בסרטי הפעולה "פריבי ובין", "מרוץ עם השטן" ובסרטו של בלייק אדוארדס "מהומה בהוליווד" בתפקיד העיתונאית פולי ריד.

חיים אישיים

סוויט הייתה נשואה לשחקן דניס הולהאן משנת 1983 ועד לגירושיהם בשנת 1995.
על שמה של סוויט הונצח כוכב טלוויזיה בשדרת הכוכבים של הוליווד.
מתקף סגולי

מתקף סגולי הוא המתקף, שיוצר מנוע סילון או מנוע רקטי, ליחידת מסה של דלק, והוא מידה ליעילות של המנוע. מתקף הוא תוספת התנע, שהוא מהירות כפול מסה במכניקה קלאסית, לכן מתקף סגולי גבוה פירושו תוספת מהירות גדולה לכל קילוגרם דלק. מתקף סגולי נמדד ביחידות מהירות, ולכן נקרא לעיתים מהירות נחיר אפקטיבית, ובמנועים רקטיים מהירות הפליטה של הגז קרובה לגודל הזה.
מתקף סגולי מוגדר לעיתים ליחידת משקל דלק, ובמקרה זה המתקף הסגולי נמדד ביחידות זמן (המעבר בין היחידות דורש הכפלה בתאוצת הכובד, m/s² 9.823).
ככל שהאנרגיה של חומר הדלק גבוהה יותר כך המתקף הסגולי צפוי להיות גבוה יותר.
אין לבלבל את המתקף הסגולי עם יעילות המנוע לצריכת אנרגיה, הנצילות, שהיא גודל שונה אשר אינו קשור למתקף הסגולי. דלק עם אנרגיה סגולית רבה יותר אינו מגדיל בהכרח את הנצילות, שאף יכולה לרדת.
שלמה נאמן (ראש מועצה)

ביוגרפיה

נאמן נולד בשנת 1973 בבירוביג'ן, בירת המחוז היהודי האוטונומי שבברית המועצות (כיום ברוסיה). בגיל 17 ייסד את סניף תנועת בית"ר באזרבייג'ן ובאותה שנה, 1990, עלה לישראל. גר תחילה בירושלים ומאז 1992 הוא תושב כרמי צור. בוגר ישיבת הר עציון, ובעל תואר ראשון בהוראה ממכללת יעקב הרצוג. שירת בצה"ל כלוחם בשריון ולאחר שחרורו עבר הסבה לרבנות הצבאית.

קריירה

החל משנת 2000 מילא נאמן שורה של תפקידים בסוכנות היהודית, תחילה כשליח לאוקראינה, אחר כך כמנהל מערכת החינוך היהודי הפורמלי ולבסוף כמנהל החטיבה לחינוך יהודי במדינות ברית המועצות לשעבר. בין לבין גם ניהל קרן השקעות, היה חבר במספר דירקטוריונים של חברות ציבוריות שונות ועוד. שימש יועץ בכיר לשר לענייני ירושלים, זאב אלקין.
שלמה נאמן נמנה עם פוקדי הר הבית המתמידים וחבר "אוצר המקדש". הקדיש ספר תורה לבית כנסת שייבנה בהר הבית.
ב-14 בפברואר 2017 נבחר לראשות המועצה האזורית גוש עציון, לאחר שהתמודד מול סגן ראש המועצה לשעבר משה סוויל, בבחירות מיוחדות שהוכרזו עם התפטרותו של דוידי פרל מראשות המועצה. בבחירות המקומיות 2018, שנערכו ב-30 באוקטובר ניצח שוב, בסיבוב שני, את משה סוויל, כשקיבל 56 אחוזים מקולות הבוחרים.

חיים אישיים

נאמן נשוי לשלומית ואב לחמישה.
יחסי אסוואטיני–יפן

סחר

נכון לשנת 2017, היקף הייצוא מיפן לאסוואטיני עמד על 1.26 מיליארד ין יפני וכלל בעיקר ייצוא פירות הדר ועיסות עצים. לעומת זאת, היקף הייצוא מאסוואטיני ליפן עמד על 90 מיליון ין, וכלל בעיקר רוכסנים ומכוניות.
לצד זאת, עמדו שווי מענקי התרבות מיפן לאסוואטיני על 92.1 מיליון ין.
ימאהה VMAX

רקע

ה-V-Max נחשף על ידי ימאהה באוקטובר 1984. מנועו התבסס על מנועו של דגם ה-"Venture Royal" שתוכנן במקור לאופנוע תיור והיה בנפח של 1,200 סמ"ק מסוג ארבע פעימות.
במהלך התכנון הציבו לעצמם המהנדסים מטרה ליצור אופנוע עתיר כוח, תוך התבססות על מנועו הקיים של ה-Venture. בתחילה הם ניסו טכניקות שונות שכללו שימוש במגדש טורבו ומגדש על, אך כל הניסיונות הובילו ליצירת אופנוע בעל ממדים גדולים מעבר לרצוי. במסגרת החיפוש אחר פתרון יצירתי שישפר את הספק ה-Venture שעמד על כ-80 כוח סוסהגו המהנדסים את ה-V-Boost. המנוע שהוצג בסופו של דבר הפיק 145 כוחות סוס. 
השילוב של אופנוע קסטום עתיר כוח היה חדשני ומהפכני לאותה תקופה וכך היה ה-V-Max אחראי במידה רבה להיווצרות קטגוריה חדשה שכונתה "Power Cruisers". ה-V-Max הציג חדשנות בנושאים רבים. ביצועי מנועו היו ייחודיים בקבוצתו ואף בלטו בכלל דגמי האופנועים. עיצובו החריג לאותה תקופה, ומערכות נוספות שפותחו במיוחד בשבילו כגון V-Boost השלימו את אופיו החדשני.

V-Boost

V-Boost היא מערכת הפותחת שסתומי "פרפר", בתוך סעפת היניקה בין צילינדרים 1 ו-2 ובין 3 ו-4 החל מ-5,750 סל"ד. שסתומים אלו נפתחים בהדרגה בהתאם לעליית הסל"ד עד לפתיחה מרבית ב-8,000 סל"ד. המערכת עובדת באמצעות קופסה שחורה קטנה שקוראת את סל"ד המנוע. מידע זה נשלח למנוע סרוו ייעודי של המערכת המחובר לשסתומים. ברגע שמנוע ה"סרוו" מקבל אות, מתבצעת פתיחת שסתומי הפרפר. מערכת V-Boost מוסיפה כעשרה אחוזים להספק המרבי בסל"ד גבוה.

גרסאות על פני השנים

לאורך השנים היו מספר רב של גרסאות: למשל בארצות הברית הותאמה גרסה לתקינה של קליפורניה בה נדרשה מערכת EPA המבקרת אדי מכל הדלק ובקרת הפליטות.
למשל לשוק היפני שוחררה גרסה שלא כללה את ה V BOOST, כללה מערכת פלטה עם מגבלות ודיאפרגמה מוגבלת, ללא ספק הגרסה ה"המקוצצת" ביותר שהופצה
כיום אופנוע ה Vmax הוא שם נרדף לקלאסיקה, לכוח, לכבוד. השילוב של אופנוע קאסטום, מנוע עתיר כוח, ותאוצה מדהימה. תצורה זו יצרה פוטנציאל עצום לשינויים והתאמה אישית של האופנוע על ידי משתמשים רבים.
חלק הסבו את ה VMAX לאופנוע ספורט של ממש כולל שדרוג מסיבי של מערכת המתלים והמנוע
חלק בחרו להסבו אופנוע קאסטום עתיר תוספות וניקלים
חלק האחר בחרו להעצים את הבשורה שהעביר המשורר מלכתחילה ובחרו לחזק את האלמנטים הקשורים ל "power crusher" או ה streetfighters"".
כך או כך, כיום ניתן למצוא מגוון עצום של הסבות ושדרוגים ברחבי העולם, כל אלו ובתוספת העובדה שמעל לשני עשורים האופנוע נחשב ל "שם דבר" – מוכיחים עד כמה החדשנות והבשורה הייתה חשובה וכמה היא השפיעה על עולם האופנועים בפרט והמוטוריקה בכלל.
מרקומנים

המרקומנים (באנגלית: Marcomanni) היו שבט גרמאני, קרוב לוודאי מקבוצת השבטים השוואבית. מקור שמם הוא ככל הנראה בביטוי גרמני עתיק הנובע מהמילים - Mark + Mann, שמשמעותו היא אנשי ספר. המרקומנים התיישבו באזור נהר המיין, זמן קצר לאחר 100 לפנה"ס. לאחר ניצחונו של דרוסוס עליהם ב-9 לפנה"ס הם עברו, בראשות מנהיגם מארובודוס, לבוהמיה.
בבוהמיה ייסד מארובוס ברית שבטים גדולה, שהפכה לממלכה רבת עוצמה, עד שאפילו אוגוסטוס, הקיסר הרומאי, ראה אותה כאיום לרומא. למרות חוזקה של ממלכה זו, היא התפוררה כמעט לגמרי לאחר המלחמה עם הכרוסקים בראשותו של ארמיניוס ב-17 לספירת הנוצרים בה נחל צבאו של מארבודוס תבוסה מרה, והוא עצמו נאלץ להימלט לאיטליה. 
במאה ה-2 כרתו המרקומנים ברית עם כמה שבטים נוספים למלחמה נגד רומא. הם נלחמו בזמנם של הקיסרים הרומיים דומיטיאנוס, טראיאנוס ואדריאנוס. מאבק זה הגיע לשיאו בשנת 168 בערך, כאשר המרקומנים פלשו לפאנוניה (כיום הונגריה), כבשו אותה לאחר ניצחון גדול בקרב קרנונטום, ולאחר מכן פלשו לאיטליה. למרות ניצחונותיהם הראשונים הצליח מרקוס אורליוס, הקיסר הרומאי, להדוף אותם ונלחם בהם עד יום מותו. המלחמות תמו עם מותו ומות שני מפקדי המשמר הפרטוריאני ומכונות בשם "המלחמות המרקומניות".
המרקומנים כרתו ברית שלום עם בנו של מרקוס אורליוס, הקיסר קומודוס, בשנת 180, אך המשיכו להתגרות מדי פעם ברומאים על ידי חציית נהר הדנובה.
הר סטרייבינג

גילוי ההר

ההר מופה לראשונה על ידי הסקר הגאולוגי של ארצות הברית, בהתבסס על סקרים על הקרקע ועל תצלומי אוויר שבוצעו על ידי צי ארצות הברית בין השנים 1959–1957.

מקור השם

שמו של ההר ניתן לו על ידי הוועדה המייעצת לשמות אנטארקטיים. 
ההר נקרא על שמו של נגד בכיר (מקביל לרס"ר) הנרי סטרייבינג (Henry Strybing) מחייל הנחתים של ארצות הברית, שהיה נווט בטיסות סיור במטוסי R4D שנערכו בין השנים 1958–1957.
רכבות קלינינגרד

מידע כללי

מסילת הרכבת ממוקמת בקלינינגרד. רוב הקווים נבנו על ידי הרכבת המזרחית הפרוסית לפני מלחמת העולם השנייה. מסוף הרכבת בקלינינגרד, הידוע כיום בשם התחנה הדרומית, נפתח בשנת 1929 בשם קניגסברג האופטבאנהוף. היא הופרדה מהרכבת הבלטית לאחר התפרקות ברית המועצות ב-1992.
הרכבת מפעילה שתי קווי חשמל, לתעבורת נוסעים.
עידית סילמן

קורות חייה

סילמן נולדה ברחובות. למדה באולפנת צפירה ובמכון וינגייט. בשירותה הצבאי הייתה מדריכת טיולים בבית ספר שדה שער הגיא. בעלת תואר ראשון ממכון וינגייט, לימודי תואר שני בוינגייט במדעי החיים והספורט ותואר שני במנהל עסקים ממכללת פרס.

מסדר הדר

סילמן עומדת בראש המטה של משפחת גולדין שמטרתו היא השבת גופות אורון שאול והדר גולדין שנהרגו במבצע צוק איתן ושגופותיהם מוחזקות בידי ארגון החמאס.

קריירה פוליטית

יו"ר פורום הנשים וחברת המזכירות במפלגת הבית היהודי. ב-21 בפברואר 2019, לקראת הבחירות לכנסת ה־21, הודיעה מפלגת הבית היהודי שהיא מצרפת את סילמן למקום השלישי ברשימתה במקום העיתונאית יפעת ארליך שפרשה. לאחר האיחוד עם מפלגות האיחוד הלאומי ועוצמה יהודית לרשימת איחוד מפלגות הימין ירד מקומה למקום השישי אולם לאחר פסילתו של מיכאל בן-ארי עלתה סילמן למקום החמישי. הרשימה זכתה בחמישה מנדטים והיא נבחרה לכנסת.
לקראת הבחירות לכנסת ה־22, נשארה במקום השלישי ברשימת הבית היהודי, ולאחר האיחודים עם האיחוד הלאומי-תקומה ועם הימין החדש והגשת רשימת ימינה, הוצבה סילמן במקום השמיני ולא נבחרה לכנסת.

חיים אישיים

נשואה לשמוליק, אם לשלושה ומתגוררת ברחובות.
סטיבן גריי

חייו

גריי נולד בקנטרברי ב-1666. לאביו היה עסק שהתמחה בצביעת בדים וגריי הצעיר שימש בו כשוליה ושם רכש ידע בסיסי בכימיה. במקביל לימד את עצמו את מדעי הטבע, ובמיוחד אסטרונומיה. השגיו באסטרונומיה הגיעו לידיעת ג'ון פלמסטיד, האסטרונום המלכותי, וזה נעזר בו בתצפיות ובחישובים להכנת מפת שמיים משופרת לצורכי ניווט.
נראה שהקשר ההדוק עם פלמסטיד היה הגורם שמנע מגריי להתקבל לחברה המלכותית], וזה כיוון שפלמסטיד היה במאבק מול אייזק ניוטון ששימש כנשיא החברה המלכותית. רק לאחר מותו של ניוטון הכירו בחברה בהשגיו של גריי. 
הוא זכה להיות ראשון מקבלי מדליית קופלי בשנת 1731, בשנת 1732 התקבל כחבר בחברה המלכותית וזכה במדליה בפעם השנייה.
גריי, בשונה מרוב העוסקים במחקר באותה תקופה, לא היה איש אמיד והתמודד כל חייו עם בעיות פרנסה. הוא השתתף בהקמת מצפה הכוכבים האנגלי השני, בקיימברידג'. לאחר מכן חזר לעסק צביעת הבדים המשפחתי, אולם נאלץ לעזבו מסיבות בריאותיות. בהמשך עבר ללונדון כעוזר של ג'ון תיאופילוס דזגיוליה. 
ב-1720 ידידיו השיגו עבורו מקום בבית מחסה לאנשי מעמד שירדו מנכסיהם. גריי נפטר, חסר כל, ב-1736.
בו

היסטוריה

בו שוכנת על מסילת רכבת ראשית שחיברה בין פריטאון למונרוביה, בירת ליבריה עד שנסגרה בשנת 1974. משנת 1930 ועד קבלת העצמאות בשנת 1961 הייתה בו הבירה של 'מדינת חסות סיירה לאון'.

אקלים

כמו בכל המדינה, מזג אוויר השורר בבו הוא טרופי. העונה הגשומה היא בין החודשים מאי לאוקטובר והעונה היבשה בין נובמבר לאפריל. כמות המשקעים הממוצעת היא 5,080 מ"מ. הטמפרטורה הממוצעת בבו היא בין 21 מעלות צלזיוס ל-31 מעלות.

תחבורה

בו מחוברת לפריטאון על ידי כביש סלול (מהמעטים במדינה) ולכפרים באזור (חלק גדול מהם לא סלולים). מסילת הרכבת שעוברת בבו ונבנתה בשנת 1889 נסגרה בשנת 1974. כיום אין שירות רכבות לבו.
נמל התעופה של בו הוא נמל התעופה האזורי היחיד במחוז הדרומי. ממנו יש טיסות יומיות לפריטאון וערים נוספות במדינה. חברות התעופה הפועלות מהנמל תעופה הן: איגל אייר, פראמונט איירליינס (חברת מסוקים) ואייר לאונה שהיא חברת התעופה הגדולה במדינה.

חינוך

בו היא ביתה של אוניברסיטת ניאלה, האוניברסיטה השנייה בגודלה בסיירה לאון אחרי מכללת פורה ביי בבירה פריטאון. למכללה שני קמפוסים- האחד בבו והשני בעיר ניאלה על כן שמה. למרות היותה של סיירה-לאון אחת המדינות הנחשלות בעולם שתי האוניברסיטאות הגדולות שלה (מכללת פורה ביי ואוניברסיטת ניאלה) נחשבות לבעלות רמה גבוהה יחסית (בהשוואה לאוניברסיטאות במדינות נחשלות) ועל כן היא מושכת אליה סטודנטים רבים לא רק מסיירה לאון אלא גם ממדינות מערב-אפריקה רבות. היא נפתחה בשנת 1964 ומומנה על ידי הסוכנות האמריקנית לפיתוח בינלאומי והציעה תחילה תואר בצרוף מטעם אוניברסיטת אילינוי. כיום ישנם שלושה בתי ספר באוניברסיטה: בית ספר להוראה, רפואה וסוציולוגיה. מדי שנה לומדים בה כ-900 סטודנטים.
מוסדות השכלה נוספים מלבד אוניברסיטת ניאלה הנמצאים בעיר הם המכללה להוראה של בו והמכללה הטכנולוגית קרייסט דה קינג. המכללה הוקמה בשנת 1954 על ידי הכנסייה הקתולית במימון ישיר מהותיקן. המכללה מושכת אליה סטודנטים רבים גם ממדינות שכנות כמו גאנה, גמביה, ניגריה וליבריה.
השפה העיקרית בלימודים האקדמיים בסיירה לאון היא אנגלית.

ספורט

הכדורגל הוא ענף הספורט האהוד ביותר. שני מועדוני כדורגל מקומיים משחקים בליגת העל של סיירה לאון: בו רנג'רס ונפין סטארס. שתי הקבוצות משחקות את משחקי הבית שלהן באצטדיון העירוני, אצטדיון בו. מועדון ספורט נוסף מהעיר, קקואה רנג'רס משחק בליגה השנייה במדינה.
מיקי מנטל

מיקי צ'ארלס מנטל (Mickey Charles Mantle;‏ 20 באוקטובר 1931 - 13 באוגוסט 1995) היה שחקן בייסבול במייג'ור ליג האמריקאי בין השנים 1951-1968. מנטל נחשב לאחד משחקני המייג'ור ליג הפופולריים ביותר בכל הזמנים. 
מנטל שיחק לאורך כל הקריירה שלו בקבוצת הניו יורק יאנקיז וזכה עימה 7 פעמים בוורלד סיריס.
במהלך הקריירה שלו זכה בשנת 1956 בתואר הכתר המשולש (הוביל את הליגה בהום ראנס, נקודות וממוצע חבטות) וזכה 3 פעמים בתואר ה-MVP של העונה הסדירה (1956, 1957 ו-1962). כמו כן, לאורך הקריירה שלו השיג מנטל ממוצע חבטות של 0.298 ו-536 הום-ראנס.
מנטל מת בדאלאס, טקסס ב-13 באוגוסט 1995.
קרולין דה האז

חייה האישיים

קרולין דה האז נולדה בבור-אן-ברס שבצרפת והיא האחות הבכורה מתוך 7 אחים. אמה היא גניקולוגית ואביה היה מנהל הפדרציה הצרפתית לפיתוח רפואה תעסוקתית. היא למדה היסטוריה מודרנית באוניברסיטת ליון ובעלת תואר שני באוניברסיטה בפריז.
ב-2011 היא התחתנה עם דוקטור לכלכלה ויש לה שני ילדים.
היא גדלה במשפחה של פעילים: אבא שלה היה פעיל בתחום הרפואה ואמא שלה בתחום הנצרות הקתולית.
כשהתחילה ללמוד באוניברסיטה היא לקחה חלק בארגון "אמנסטי אינטרנשיונל", ב-2003 שימשה כראש המשרד המדיני של "אגודת הסטודנטים הצרפתים" וב-2006 מונתה למזכירה הכללית של אגודה זו עד אשר החליטה לסיים את התפקיד ב-2009. בסוף שנת 2009 היא משתתפת בהקמת הארגון הפמיניסטי "בואי נעז להיות פמיניסטיות" והיא שימשה כדוברת הארגון עד 2011.
באפריל 2011 היא תקפה באופן חריף את דומיניק סטראוס-קאהן אחרי פרשיית המין שלו. ואמרה שמדובר בסקסיזם בלתי נתפס במאה ה21 ושלא הגיוני שבן אדם במעמד שכזה יוכל שוב להסתכל על עצמו במראה.
ב-2012 חתמה על המסמך הקורא לשוויון מיידי בין כל המגזרים בצרפת. היא עוררה סערה לאחר התקפות המיניות שקרו בקולון שבגרמניה כשהיא כינתה את האנשים שמקשרים את המאורע להגעה ההמונית של פליטים לאירופה "גזענים". ב-2016 תקפה את פרדריק שאבלייר, עורך הדין שייצג את התביעה כנגד ז'קלין סבאג' אשר רצחה את בעלה לאחר 47 שנים בהן התעלל בה ובבנותיה, בטענה כי סבאג' היא הקורבן וזה העונש הראוי לבעל המתעלל .

פעולתה בפוליטיקה

בגיל 18 הצטרפה לתנועה של הצעירים הסוציאלים ואחר כך לתנועה הסוציאלית בצרפת. ב-2012 שימשה כיועצת השר לזכויות נשים. היא הביעה תמיכה לבחירתו של פרנסואה הולנד לנשיא צרפת. ב-2012, לאחר עלייתו של פרנסואה הולנד לשלטון ולאחר מינוי ראשון של שר לזכויות הנשים בצרפת, מונתה ליועצת האחרית על האגודות למען זכויות נשים ולאגודות האחראיות על המאבק של הנשים המוכות.
ב-2014 החליטה לעזוב את התנועה הפוליטית של הסוציאלים בגלל מיעוט בדיבייטים ותחושה שהארגון מתנהל באופן לא מספיק דמוקרטי ולכן אין לה אפשרות לבטא את עצמה בתוכו.
שנה לאחר מכן הצטרפה לתנועה הקומוניסטית מהשמאל הקיצוני. ב-2016 הקימה עצומה כנד החוק שחוקקה מרים אל חומרי שפוגע בזכויות עובדים, ניסיון זה נכשל והחוק חוקק.

קריירה

ביוני 2013 הקימה ביחד עם קלמנטין אוטאן סוכנות ייעוץ כדי להגיע לשוויון נשים בעבודה ומטפלת גם בשיפור מעמד האישה במקומות ציבורים בכל צרפת. בנוסף, היא עבדה שנתיים במגזין הצרפתי ל'אקספראס שם היית אחראית על מדור התרבות. כמו כן היא הקימה את פרויקט המומחים האירופי וכיום אחראית על הפרויקט שמטרתו לתת לנשים יותר זמן מסך בתקשורת ובטלוויזיה הצרפתית.
סאו פרנסיסקו דו סול

היסטוריה

בשנת 1504 גילה האציל הצרפתי בינו פולמייה דה גונוויל את המקום בו נמצאת סאו פרנסיסקו - חצי האי סאי, במקום בו נמצא כיום הכפר וילה דה גלוריה. המקום הפך מושבת קבע פורטוגזית רק בשנת 1641. בשנת 1847 זכתה סאו פרנסיסקו למעמד עיר.

תיירות

לאי רצועת חוף ארוכה ובחלקים ממנה פראית. החופים ומזג האוויר הנוח בעיר מושכים תיירים רבים מהאזורים העירוניים בסביבה לשכונות המגורים הקרובות לים. העיר העתיקה ומוזיאון הימאות מהווים גם הם אטרקציה תיירותית.
מיכאל לאונידאס דרטאוזוס

ביוגרפיה

דרטאוזוס היה בוגר הקולג' של אתונה ולמד באוניברסיטת ארקנסו במסגרת תוכנית פולברייט. קיבל את תואר הדוקטור ב-MIT בשנת 1964, והצטרף לסגל המכון. מעבדת מדעי המחשב, שבראשה עמד, חידשה במגוון תחומים ובהם הצפנת RSA, גיליון אלקטרוני, ה-NuBus, ‏X Window System, והאינטרנט. דרטאוזוס הגדיר את קונסורציום רשת האינטרנט העולמית (World Wide Web Consortium) ומעבדת מדעי המחשב ב-MIT היא הבית של הקונסורציום. תמך בפרויקט GNU ובמוסד לתוכנה חופשית (Free Software Foundation).
ב-1968 יסד את קומפיוטק (Computek), חברה שיצרה מסופים גרפיים חכמים בתחילת שנות ה-70 של המאה העשרים. במינהל של הנשיא ג'ימי קרטר היה היושב ראש של קבוצת ייעוץ בנושא מערכות מידע. בשנת 1995 היה חבר במשלחת של ארצות הברית בוועידת ה-G7 בנושא חברת המידע ובשנת 1998 היה יושב ראש משותף של הפורום הכלכלי בדבוס שבשווייץ בנושא חברת הרשת.
עסק בעתידנות ועבד כדי להפוך את התחזיות שלו למציאות. בשנת 1976 חזה את תופעת המחשב האישי ואחר כך את מהפכת המידע. היה חסיד דרך השימוש במחשבים בדומה לדרך בה משתמשים בהם היום מתוך מחשבה שהשימוש בהם יהיה קל וטבעי כמו השימוש באוויר לנשימה. בשנת 1997 כתב בכתב העת סיינטיפיק אמריקן שעשינו טעות לפני 300 שנה כאשר הפרדנו טכנולוגיה מהומניות ועכשיו הזמן לשים את שניהם יחד בחזרה.
דרטאוזוס היה בעל אזרחות כפולה: אמריקאית ואירופית. הוא נקבר באתונה, יוון.
מרקוס גאביוס אפיקיוס

מרקוס גאביוס אפיקיוס (בלטינית: Marcus Gavius Apicius) הוא שמו של רומאי המייצג את הראוותנות ואת אנינות הטעם במזון של רומא בראשית ימי הקיסרות הרומית. הוא חי בשלהי המאה הראשונה לפנה"ס וראשית המאה הראשונה לספירה, והיה מפורסם בזכות תכונותיו בימיו של הקיסר טיבריוס. אפיקיוס היה מקושר לבית הקיסר ודומה שהיה אדם עשיר. על אחרית ימיו מדווח הפילוסוף הרומאי סנקה, המספר כי הלה בזבז על מזון ועל השגתו (כגון נסיעה מיוחדת לאפריקה משום ששמע שסרטניה גדולים יותר ממה שהכיר), עד שבזבז הון של מאה מיליון ססטרצים בסוגיה זו. מאחר שנותרו בידו עשרה מיליון ססטרצים בלבד שהביאו לידי פחד כי ירעב, התאבד בשתיית רעל.

מקורות על מרקוס גאביוס אפיקיוס

אנקדוטות אודות מרקוס אגביוס אפיקיוס פזורים במקורות שונים בני זמנו ומעט אחריו וביניהם המדקדק היווני אפיון, ההיסטוריון טקיטוס, מרטיאליס, פליניוס הזקן (המספר על אפיקיוס המייעץ לבנו של הקיסר שלא לאכול כרוב בשל היותו מאכל המוני), אאליאנוס, סנקה, ואחרים.

הספר 'אפיקיוס' או 'על ענייני הבישול' De re coquinaria

שמו של מרקוס גאביוס אפיקיוס נודע בעיקר בשל ספר בישול רומאי המיוחס לו בטעות. הלה כתב אומנם שני ספרי בישול, האחד ספר בישול כללי, והשני ספר על אודות רטבים, אך אלה לא שרדו. הספר ששרד עד ימינו, תחת השם הנ"ל, אינו מפרי עטו, אלא של מחבר אנונימי בן המאה הרביעית לספירה. הספר הוא היחיד בתחום זה של הבישול הרומאי ששרד מן העת העתיקה, והוא מופיע תחת הכותר 'אפיקיוס', או 'על אודות ענייני הבישול'. דומה שייחוס הספר לאדם בשם קֵליוס אפיקיוס, הנובע מן רשום בראש אחד מכתבי היד ששרדו: API  CAE הוא מוטעה.
בספר נאספו כ-500 מתכונים, כאשר כ-300 מהם מיוחסים למרקוס גאביוס אפיקיוס. יש בספר מתכונים פשוטים, הוראות טיפול במזון (כבישה, השרייה, מילוי, ובעקבותיהם מנות כמו 'בשר חזיר בדבלים ודבש'), אך יש בו גם מנות מוזרות וראוותניות למדי כמו 'לשונות של ציפורי פלמינגו', המייצגים את הראוותנות של החברה הגבוהה הרומאית. זהו בהחלט ספר בישול מעשי, והוא דומה על פי תוכנו לספרי בישול מודרניים.

תוכן הספר

הספר מתחלק לעשרה פרקים כדלקמן: 1. על הטבח (שֵף); 2. בשר; 3. ירקות; 4. מנות שונות; 5. קטניות; 6. עוף; 7. מנות לטעם אנין (גורמה); 8. הולכים על ארבע; 9. מזון מן הים; 10. דגים. חלק מן המתכונים אינם מתאימים בתוכנם לפרק בו הם מצויים. 
מתכון לדוגמה (אפיקיוס פרק 6, 9, 4): עוף נומידי: "הכן את העוף, בשל אותו, רחץ אותו, השרה אותו במיץ של צמח הלאסר, פלפל אותו, טגן אותו. רסק פלפל, קימל, זרעי קוריאנדר (כוסברה), שורשי לאסר, פיגם, תמרים, צנוברים, חומץ, דבש. הוסף לו גארום ושמן לפי הטעם. לאחר רתיחתו הוסף קמח עמילן והגש."
The Good Side

רקע וכתיבה

השיר נכתב על ידי טרוי סיון, לילנד, בראם אינסקור, אלכסנדרה יוז, ג'אם סיטי, אריאל ראצ'שייד והופק על ידי ראצ'שייד ואינסקור. ב-17 בינואר 2018, הכריז סיון על צאת הסינגל הזה ואף פרסם את עטיפתו הרשמית. סיון הסביר שהשיר הוא מכתב פתוח לחברו לשעבר.  
עם השיר הופיעה סיון במסגרת סיבוב ההופעות הרביעי שלו, "The Bloom Tour".

וידאו קליפ

טרם הוציא את הוידאו קליפ הרשמי של השיר, העלה סיון לערוץ ה-Vevo שלו את האודיו של השיר, את המציג בתוכו את עטיפתו של הסינגל. האודיו זכה להצלחה נאה כאשר צבר למעלה מ-6 מיליון צפיות.
ב-20 בינואר 2018, הופיע סיון עם השיר בתוכנית המערכונים האמריקאית "סאטרדיי נייט לייב".
פוליאמין

פוליאמינים הם מולקולות פחמניות קטנות בעלות מטען חיובי עם שייר של לפחות קבוצת אמין ראשוני אחת. ניתן למצוא אותן בכל סוגי היצורים החיים (למעט בשני מיני חיידקים).
מולקולות הפוליאמינים נקשרות למולקולות DNA ,RNA, חלבונים וממברנות. בין היתר מסייעות מולקולות אלה בסינתזת חלבונים וחומצות גרעין, מעורבות ביצירת מבנה הכרומוזומים, ביטוי גנים ותרגום RNA. כמו כן, ידוע כי יש למולקולות אלו תפקיד גם בהעברת אותות לגדילה, חלוקה ומוות של תאים.
הפוליאמינים הנפוצים ביותר ידועים בשמות פיוטרסין (putrecine), ספרמידין (spermidine) וספרמין (Spermine). עקב חשיבותם הרבה לקיום תהליכי החיים בתא, ריכוזם מפוקח בקפידה על ידי סידרה של מערכות בקרה.
קיים ויכוח בקהילה המדעית, האם ניתן לסווג את הפוליאמינים כהורמונים צמחיים. ידוע כי עיכוב ביצירת פוליאמינים בתא הצמחי, עשוי לפגוע בגדילתו התקינה.
כריסטולוגיה

סינודים בנושאי כריסטולוגיה

הסינוד הראשון שדן בנושאי כריסטולוגיה היה קונציל אנטיוכיה ב-268, נוצרים שהושפעו מהגנוסיס חשבו שעולם המכיל רוע לא יכול להיווצר על ידי אל טוב ומכאן שהוא נוצר על ידי דמיורגוס, האל הרע. ישו מבחינתם היה בעל השראה אלוהית והתגלותו בפני בני האדם התרחשה בחזון בלבד. הסינוד דחה גישות אלו.
הוויכוחים הפנים נוצריים בנוגע לטבעו של ישו, גרמו לכך שבשנת 451 התכנסה ועידה אקומנית מיוחדת, היא ועידת כלקדון. הוועידה שללה את הדוקטרינה המונופיזיטית, אימצה את הדוקטרינה הדיופיזיטית ופרסמה את צו כלקדון שפירט את אנושיותו המלאה ואלוהותו המלאה של ישו, הצלע השנייה של השילוש הקדוש. הוויכוח לא הסתיים בכך, וכנסיות שונות נשארו דבקות באסכולה המונופזיטית ובהן הכנסייה הקופטית המצרית והכנסייה הסורית. לעומת זאת, בפלשתינה הוכרעה המחלוקת לטובת הזרם הכלקדוני (הדיופיזיטי) בזכות מאמציהם של הנזירים סבאס ואותומיוס.

ישו כמשיח

ישו הוגדר במקומות רבים בברית החדשה כמשיח, למשל אחרי מותו של ישו, במסגרת האירוע בו דיברו השליחים בלשונות נוכריות, הטיף פטרוס כי 
לכן ידע-נא בית-ישראל כלו ברור כי האלהים שם את-ישוע זה אשר צלבתם לאדון ולמשיח.
— מעשי השליחים פרק ב', פסוק 36

ישו כבן האלוהים

כל הנוצרים קיבלו את ישו כמשיח, ועל כך לא הייתה מחלוקת.
הנוצרים ניסו לבסס את מעמדו של ישו כבן האלוהים, היו דעות שונות לגבי טבעו האלוהי של ישו. האם היה בעל טבע אלוהי מרגע לידתו (או התעברות אימו), רק מהרגע בו הוטבל על ידי יוחנן המטביל, מרגע צליבתו או אולי רק מרגע קומו לתחייה.

בהמשך הגדירו את ישו גם כבן האלוהים 
אשר הוכן לבן-האלהים בגבורה לפי רוח הקדשה בתחיתו מבין המתים הוא ישוע המשיח אדנינו
— האיגרת אל הרומאים, פרק 1 פסוק 4
 
ואני ראיתי ואעידה כי זה הוא בן-האלהים
— הבשורה על-פי יוחנן, פרק א, פסוק 34
 ישו לא הוגדר כבנו הגופני ממש של אלוהים אלא כבנו הרוחני 
ויען המלאך ויאמר אליה רוח הקדש תבוא עליך וגבורת עליון תצל עליך על-כן קדוש יאמר לילוד בן-האלהים.
— הבשורה על-פי לוקאס, פרק א, פסוק 35

ליהודים, אף ליהודים הנוצרים היה קשה לקבל את האמונה כי ישו הוא בנו של אלוהים 
ויען אתם ישוע אבי פעל פעלתו עד-עתה וגם-אנכי פעל: אז יוסיפו היהודים לבקש את-נפשו כי מלבד אשר חלל את-השבת גם אמר כי האלהים הוא אביו וידמה לאלהים
— הבשורה על פי יוחנן, פרק ה
ויאמר אליו ישוע זה כמה ימים אנכי אתכם ואתה פילפוס הטרם תדעני הראה אתי ראה את-האב ולמה-זה תאמר הראנו את-האב: האינך מאמין כי אנכי באבי ואבי בי הדברים אשר אדבר אליכם לא-מנפשי אנכי דבר כי אבי השכן בקרבי הוא עשה את-המעשים: האמינו לי כי-אנכי באבי ואבי בי ואם-לא האמינו לי בגלל המעשים: אמן אמן אני אמר לכם המאמין בי יעשה גם-הוא את-המעשים אשר אנכי עשה וגדלות מאלה יעשה אל-אבי: וכל-אשר תשאלו בשמי אעשנו יכבד האב בבנו: כי-תשאלו דבר בשמי אני אעשנו
— הבשורה על פי יוחנן, פרק יד